## Odluka Ustavnog suda Republike Hrvatske broj:U-IIIA-1602/2005 od 19. travnja 2007.

### NN 51/2007 (21.5.2007.), Odluka Ustavnog suda Republike Hrvatske broj:U-IIIA-1602/2005 od 19. travnja 2007.

# USTAVNI SUD REPUBLIKE HRVATSKE

**1693**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Emilija Rajić, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio M. A. M. iz A., kojeg zastupa
N. A., odvjetnik iz Z., na sjednici održanoj 19. travnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom, pod brojem: Pr-2601/94, u najkraćem mogućem roku, ali ne duljem od
šest (6) mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe M. A. M. iz A., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst), u iznosu od 10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 11. travnja 2005. godine
ustavnu tužbu radi duljine parnič­nog postupka koji se vodi pred Općinskim sudom
u Zagrebu, pod brojem: Pr-2601/94, smatrajući da mu je povrijeđeno ustavno pravo
na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustav­ne tužbe, očitovanja Općinskog suda u
Zagrebu te uvida u presliku spisa Općinskog suda u Zagrebu, broj: Pr-2601/94,
utvrdio pravno relevantne činjenice za odlučivanje o povredi ustavnog prava
podnositelja, zajamčenog člankom 29. stavkom 1. Ustava.
Parnični postupak pokrenut je 26. listopada 1994. pred Općinskim sudom u Zagrebu
tužbom podnositelja protiv tuženika I. d.d., Z., radi utvrđenja nezakonitosti
odluke o raskidu radnog odnosa i isplate.
U razdoblju do 5. studenoga 1997. godine tuženik je dostavio odgovor na tužbu i
održana su ročišta 1. studenoga 1995. godine i 14. travnja 1997. godine.
U razdoblju nakon 5. studenoga 1997. u postupku su poduzete sljedeće radnje,
relevantne za odlučivanje o pravima i obvezama podnositelja:
– na ročištu 3. ožujka 1999. godine predana je protutužba tuženika, saslušan je
svjedok M. Š. i određeno je provođenje financijskog vještačenja;
– nalaz i mišljenje sudskog vještaka dostavljeno je 28. svibnja 2001. godine;
– podnositelj se očitovao na nalaz i mišljenje vještaka podneskom od 18. travnja
2002. godine;
– na ročištu 13. svibnja 2002. godine određeno je provođenje dopunskog sudskog
financijskog vještačenja, te je dopunu nalaza sudski vještak dostavio 14.
siječnja 2003. godine;
– podnositelj se očitovao na dopunjeni nalaz vještaka podneskom od 21. veljače
2003. godine, a tuženik podneskom od 9. lipnja 2003. godine;
– sudski vještak se očitovao na prigovore stranaka, koje su dale na dopunu
njegovog nalaza, podneskom od 10. ožujka 2004. godine;
– na ročištu 15. travnja 2005. godine podnositelj je specificirao tužbeni
zahtjev, a tuženiku je dodijeljen rok od 15 dana radi očitovanja;
– na ročištu 30. lipnja 2005. godine izdvojen je protutužbeni zahtjev tuženika u
spis broj: Pr-3654/05 radi posebnog raspravljanja i odlučivanja. Podnositelj je
saslušan kao stranka i obvezan je da u roku od 30 dana dostavi određenu
dokumentaciju;
– podnositelj je dostavio traženu dokumentaciju 7. rujna 2005. godine;
– ročište zakazano za 19. listopada 2006. godine nije održano zbog bolesti suca;
– sljedeće ročište zakazano je za 11. svibnja 2007. godine.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 26. listopada 1994. pred Općinskim sudom u
Zagrebu.
Međutim, duljina postupka uzima se u razmatranje od 5. studenoga 1997. godine,
kada je stupio na snagu Zakon o potvrđivanju Konvencije za zaštitu ljudskih
prava i temeljnih sloboda i Protokol broj 1, 4, 6, 7, 11, 12 i 13 uz Konvenciju
za zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 11. travnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno deset (10) godina, pet (5) mjeseci i petnaest (15)
dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao sedam (7) godina, pet (5) mjeseci i
devet (9) dana.

4.2. POSTUPANJE NADLEŽNOG SUDA

U pravno relevantnom razdoblju postupak se čitavo vrijeme vodio pred sudom prvog
stupnja, koji je od radnji relevantnih za odlučivanje o pravima i obvezama
podnositelja održao više ročišta za glavnu raspravu, odredio je i proveo dokaz
saslušanjem podnositelja i jednog svjedoka, te proveo financijsko vještačenje.
Sud je bio neaktivan u razdoblju od 10. ožujka 2004. do 15. travnja 2005. (jedna
godina, jedan mjesec i pet dana).
U konkretnom slučaju prvostupanjski sud do sada nije nijednom meritorno odlučio
o tužbenom zahtjevu, iako je od podnošenja tužbe u parničnom postupku proteklo
više od deset godina.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio
duljini trajanja postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim sudom u trajanju od sedam godina, pet mjeseci i devet dana.
Imajući u vidu ukupnu duljinu trajanja postupka i posebno okolnost da se
postupak cijelo vrijeme vodi pred prvostupanjskim sudom koji do sada nije
nijednom meritorno odlučio o tužbenom zahtjevu, Ustavni sud ocjenjuje da je
podnositelju povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njegovim pravima i obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1602/2005
Zagreb, 19. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 51/2007-1693
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)